

Установа адукацыі

“Навапольскі дзяржаўны аграрна-эканамічны каледж”

Рэспубликанскі конкурс

інфармацыйна-метадычных распрацовак культурна-дасугавых мерапрыемстваў для навучэнскай моладзі «КРЕОН»

Намінацыя

«СЭРЦА БЕЛАРУСА – ПРАЦА. ПЕСНЯ БЕЛАРУСА – ПРАЦА. ГОНАР БЕЛАРУСА – СЛАВА ПРАЦЫ»

Сюжэтна- ігравая праграма

**«БАГАЧ»**

Аб’яднанне па інтарэсах **«**Спадчына**»**

**Аўтар**: Бягун Лаліта Міхайлаўна,

намеснік дырэктара

па выхаваўчай рабоце,

тел.+375 33 6497369   
e-mail: [lolita.begun@mail.ru](mailto:lolita.begun@mail.ru)



**Д. Новае Поле, 2023**

Анатацыя

Акрэсліваючы свае погляды на праблему выхавання нацыянальна свядомай асобы ў сучасным выхаваўчым працэссе, педагогі каледжа імкнуцца актывізаваць і накіраваць дзейнасць навучэнцаў на нацыянальна-культурнае адраджэнне, абапіраючыся на багаты шматвякавы вопыт пакаленняў, на спадчыну: гісторыю, нацыянальную культуру, літаратуру   
і фальклор нашага народа.

Сёння становіцца відавочным, што размова аб агульначалавечых каштоўнасцях бессэнсоўная без сувязі асобы з традыцыямі свайго этнасу.

Кожнае свята ў даўніну мела свае звычаі і традыцыі, свой «сцэнар». Своеасаблівасць традыцый залежала ад ідэі свята, яго значнасці для грамадства, таму ў кожнага свята былі свае галоўныя і другарадныя дзеючыя асобы, атрыбуты, песні, замовы, спецыфічныя стравы, карагоды, гульні.

Ідэя сюжэтна-ігравой праграмы “Багач” – ***“***Не захаваеш спадчыну, не пазнаеш будучыню”. Нам, нашчадкам, трэба памятаць, што народныя гульні, як жанр вуснай народнай творчасці, з'яўляюцца нацыянальным багаццем і мы павінны зрабіць іх здабыткам нашых дзяцей.

***Тэма:*** Беларускае свята “Багач”.

***Iдэя: “***Не захаваеш спадчыну, не пазнаеш будучыню”.

***Мэта:*** пазнаёміць моладзь з беларускімі народнымі традыцыямі.

***Аўдыторыя:*** моладзь 16-18 гадоў.

***Месца прывядзення:*** актавая зала установы адукацыі “Навапольскі дзяржаўны аграрна-эканамічны каледж».

***Дата***: 22.09.2022 года.

***Час:*** 18.00 – 18.45 г.

***Кампазіцыйная пабудова***

***Экспазіцыя:*** фае ўпрыгожана беларускімі ручнікамі, вянкамі з каласоў   
і кветак. Пасярод стаіць сноп жыта, упрыгожаны рознакаляровымі стужкамі і кветкамі.

***Завязка:*** выходзіць Лявоніха*,* чытае прывітальныя словы.

***Развіццё дзеі:***

* адгадыванне загадак;
* выкананне беларускай народнай песні;
* прыход гасцей;
* прыход Восені;
* гульня «Сабяры да пары»;



* гульня «Развязаць вузлы»;
* гульня «Завязаць вузлы».

***Кульмінацыя:*** гульня «Зэдлік».

танец “Лявоніха”

***Развязка:*** адыход гасцей,

развітальныя словы Лявоніхі.

*Зала ўпрыгожана беларускімі ручнікамі, вянкамі з каласоў і кветак. Выходзіць Лявоніха. Яна спявае і раздае пачастункі гледачам)*

**Лявоніха:** Ой Лявоніха, Лявоніха мая,

Падабаецца мне музыка твая,

Ты з дзяцінства карагодная,

У юнацтве – навамодная.

**Лявоніха:** Добры дзень, паважаныя. Вы ведаеце, чаму настрой у мяне такі цудоўны: дык жа Багач прыйшоў. Прыйшоў Багач — кідай рагач, бяры сявеньку ды сей памаленьку.

Багач – старажытнае свята, свята працы, заканчэння ўборкі зерневых і азімай сяўбы, водгук язычніцкага свята земляробчага культу «Бога сонца, Бога дастатку і багацця».

На вёсцы ў гэты дзень усе жыхары збіраліся талакой. Перш за ўсё рабілі Багач – насыпку з зернем, у сярэдзіну якой устаўляляли свечку. Кожны вясковец па жменьцы прыносіў зерне новага ўраджаю для Багача. Свечку рыхтавалі пад спеў дажынкавых песень. Багач на свята насілі ў кожную хату. Згодна з павер’ем, ён забяспечваў сям’і дабрабыт і шчасце.

Потым Багач размяшчалі пад абразамі на покуці хаты тых гаспадароў, якіх грамада ў гэтым годзе абрала лепшымі. Ўсе гэтыя дзеянні былі скіраваныя на захаванне дабрабыту, ўраджайнасці, плоднасці жывёлы і сямейнага ладу.



Багач стааў на працягу года ў доме гаспадара ў ганаровым куце пад абразамі. Багач сімвалізуе дастатак, багацце, якое прыйшло да земляроба.

На Багача сяляне імкнуліся адпачыць ад цяжкай гаспадарчай працы: хадзілі адзін да аднаго ў госці, ладзілі кірмаш і гулянні, падчас якіх хлопцы выглядалі дзяўчат,   
а дзяўчаты куплялі чырвоныя хусткі і пацеркі ды чакалі жаніхоў.

На Багач вечаруюць,

Гасцей частуюць!

У гульні гуляюць,

Вечарок каратаюць.

Які ж вечар без песен, без гульняў, без жартаў?

Вось бачыце ў руках у мяне кошык. Гэта не просты кошык,   
а чароўны: ў ім спадчына нашых продкаў. Давайце зазірнём, што ў кошыку ляжыць*. (У кошык можна пакласці клубок нітак, парасон, запалкі, пацеркі і г.д.)*

*(Лявоніха падыходзіць да гледача і прапануе дастаць*

*першую рэч, што пападзецца пад руку. Рэчы трэба разкласці так, каб гледач дастау тую, што патрэбна вядучаму.*

*Ад гэтага будзе залежыць ход мерапрыемства.   
Рэчы навучэнцы павінны называць на беларускай мове).*

**Лявоніха**: Што ж вы дасталі з чароўнага кошыка? Звяртаюся да вас,

вясёлыя, знаходлівыя, кемлівыя.

*(адказы навучэнцаў)*

А якія прылады працы вы ведаеце? Трэба адгадаць загадкі.

**Загадкі.**

*(Каля сцэны стаяць прылады працы: вілы, серп, граблі.)*

Я буду вам загадваць загадкі, а вы павінны адказаць, аб якой прыладзе ідзе гутарка.

Стаіць паніч дагары нагамі. (Вілы.)

Маленькі, гарбаценькі, а ўсё поле абскача. (Серп.)



Адна матка 12 сыноў мае, на ўсе націскае. (Граблі.)

**Лявоніха**: Што дапамагае ўраджаю хуценька расці? Адгадайце загадкі.

Што нас корміць, а есці не просіць? (Зямля.)

Вісіць сіта круглавіта, залатое, навітое. (Сонца.)

**Лявоніха**: А што робіць гаспадар пасля таго, як сабраў жыта?

Тысячы брацікаў звязаны,

Адным паяском падвязаны. (Сноп.)

Б’юць яго цапамі,

Рэжуць нажамі,

За тое яго і лупяць,

Што ўсе вельмі любяць. (Хлеб.)

**Лявоніха**: Малайцы! За лепшыя адказы - прызы.

На Багач заусёды весела, многа песен спяваецца.

Ў чароўным кошыку ляжыць падарунак таму, хто ведае беларускую народную песню.

***Выкананне беларусскай народнай песні***

*(стук у дзверы)*

**Лявоніха;** Лявон, дзе ты падзеўся? Ужо госці ідуць, Багач нясуць.

(Гучыць вясёлая музыка. Заходзіць Лявон-гаспадар.   
за ім ідзе хлопец і нясе плеценую лубку з жытам  
 і свечкай пасярэдзіне. Потым ідуць госці)

**1 госць:** (сеючы зерне) Ідзе Багач багаты – адчыняй дзверы, хто яму рады.

**Лявон:** (адчыняе дзверы) Вельмі рад я Багачу.

Дзверы адчыніць хачу.

**2 госць:** Ідзе Багач чыстымі нівамі, вязе багаты ураджай вазамі.

**3 госць:** Прыйшоў Багач – кідай рагач.

**4 госць:** Бяры сявеньку ды сей памаленьку.

**5 госць:** Багача на пачэсны кут адпраўляем.



(1госць ставіць сявеньку на покуць)

**6 госць:** (з паклонам) А вам шчасця, здароўя, дастатку жадаем!

**7 госць:** Дык няхай жа вам будзе чыста ў полі!

**8 госць:** Багата ў хаце!

**9 госць:** Даўгалецця і згоды!

**10 госць:** Век гора не знаці!

**Лявон:**  (з паклонам) Дзякуй, дзякуй, што хату не абышлі!

**Лявоніха:** (з паклонам) Добрыя словы для нас знайшлі!

(стук у дзверы)

**Лявон:**  Калі ласка, заходзьце.

(Уваходзіць дзяўчына Восень.)

**Лявоніха:** (радасна). Дык гэта ж багіня – Восень!   
Праходзьце, каліласка, будзьце як дома.

**Усе разам.** Восень, Восень, у госці просім!

**Восень.** Добры вечар у хату! (Кланяецца гасцям і гаспадарам)

Хай вам жывецца заўсёды багата!

(абсыпае ўсіх зернем, лісцем)

Прыскакала Восень на залатым канёчку,

Ураджай багаты прывезла гаспадарочкам.

Дастаткам і радасцю людзей адарыла,

Ярак-жоўтым золатам усё наўкол пакрыла.

**Лявон:**  Дзякуй нашай Восені-багіні. Адпачніце з далёкай

дарогі.

**Восень:** Каб госці не сумавалі, трэба каб у конкурсах сябе

паказалі!

**Лявоніха:** Заўсёды у гаспадарцы патрэбны былі рукі спрытныя, лоўкія.

Жанчына магла рабіць некалькі спраў адначасова.

*Праводзіцца гульня* ***«Сабяры да пары» (Гульнёвая картка № 1)***



**Лявоніха:** Цікава, а ці ёсць у кошыку, гульні для юнакоў?

*(Лявоніха падыходзіць да гледача і прапануе дастаць апошнюю рэч)*

**Лявоніха:** Вось як добра, гэта выпрабаванні для самых спрытных   
 і ўважлівых юнакоў. Я ведаю, што такія ёсць у зале. Каго   
 я яблыкамі частавала?

*Праводзіцца гульня* ***«Развязаць вузлы» (Гульнёвая картка № 2)***

**Лявоніха:** Не здарма, я казала, каб юнакі былі ўважлівымі, бо цяпер

вяроўку трэба вярнуць у зыходнае становішча.

*Праводзіць гульню* ***«Завязаць вузлы» (Гульнёвая картка № 3)***

**Лявоніха*:*** *(звяртаецца да ўдзельнікўу гульні).* От, якія спрытныя хлопцы, мне развітвацца з вамі не хочацца, таму прапаную вам выбраць сабе пару. Вы бачылі, якія дяўчаты тут прыгожыя, гаспадынькі харошыя. Можыце самі запрасіць, а то я магу і сасватаць. Падзялюся ўласным вопытам: «Не дапамогуць і чары, як каму хто не да пары»

*Хлопцы самі па жаданню выбіраюць сабе у пару дзяўчыну, ці ім дапамагае Лявоніха. Са створанымі парамі праводзіццца* ***гульня «Зэдлік»***

***(Гульнёвая картка № 4)***

**Лявоніха:** А вы, госцейкі, ці ўжо гадалі?

З “лёгкай” рукой сейбіта ці шукалі?  
**7 госць:** Ой, нешта мы, цётачка, памыліліся,

Ды пра гаданне тое забыліся.

**Лявоніха:** А я рэшата яек адварыла.

Усё вас чакала, пра вас гаварыла.

(Лявон прыносіць рэшата з яйкамі. Лявоніха частуе яйкамі ўсіх гасцей, адно пакідае сабе).  
  
**Восень.** А цяпер да справы прыступім, чыста яйкі аблупім.

(Восень ходзіць і разглядае аблупленыя яйкі.)

Каму круглае, без ямкі прыпадае,



Той першы ніву засяваць пачынае.

Выйграў гаспадар гэтай хаты,

Няхай жа рука яго будзе лёгкай і багатай!

(Восень надзявае жытнёвы вянок на галаву гаспадару.)

Госці водзяць карагод, у сярэдзіне якога стаіць гаспадар,  
 і спяваюць:

Свайму гаспадару мы зрабілі славу.  
Жытачка нажалі, ў копы склалі. (2 разы)  
Сеяць наказалі.  
Гаспадару, дажыначкаў час – адары ты нас. (2 разы)



**Лявоніха:** Дорым збаночак мёду, каб салодка было на дарогу.

**Лявон:.** А яшчэ дорым грошы, каб кожны быў прыгожы і харошы.

**Госці.**Дзякуй, дзякуй!

**8 госць:** А ці можна ў вас дазволу папытаць.  
Каб ў гэтай добрай хаце “Лявоніху” паскакаць?

Ды не толькі паскакаць, а яшчэ й прытопнуць.  
У вашай хаце падмурачак няхай жа не лопне.

**Лявон:**   Калі ласка, паскачыце, нас павесяліце.  
 (Беларуски народны нанец “Лявоніха”)

**9 госць:** Хопіць ужо спяваць ды скакаць, пара і дадому збірацца.

**10 госць:** I сапраўды, пара, позна ўжо.

**Восень.** Дзякуй гаспадарам за працу і вясёлы адпачынак.

**Лявон:** Дзякуй вам, мае дарагія, што нашу хату не абмінулі.

**Лявоніха*:***Спадзяюся, што вам спадабалася наша сустрэча. Але…

Не заўсёды нам вось тут

Жартаваць, смяяцца.



Трэба зараз нам, сябры,

З вамі развітацца.

**Усе разам:** Да новых сустрэч!

**Літаратура**

1. Казлоўская, Л. І. Культурна-дасугавыя праграмы ў структуры сацыякультурнай дзейнасці / Л. І. Казлоўская // Сацыяльная педагогіка. Праблемы інкультурацыі асобы. - Мінск: Чатыры чвэрці, 2007. С. 43-51.2.
2. *Казлоўская, Л. І. Тэхналогія сацыяльна-культурнай дзейнасці: вучэб.-метад. дапаможнік / [і інш.]; М-ва Рэсп. Беларусь, Беларус. Дзярж. Ун-т культуры і мастацтваў. - Мінск: БДУКМ, 2014. – 206 с.*3
3. *Мойсейчук, С. Б. Рэжысура культурна-дасугавых праграм: вучэб.-метад. дапаможнік / С. Б. Мойсейчук – Мінск : БДУКМ, 2012 – 99 з*



ДАДАТАК

**Гульнёвая картка №1**

**Назва гульні:** ***«Сабяры да пары»***

**Рэквізіт:** пара рукавіц, чашка з блюдцам, тканіна і ножніцы, малаток   
і гвоздзь, ручка з сшыткам.

**Месца правядзення:** сцэна

**Педагагічная мэта:** развіццё кемлівасці

|  |  |  |  |
| --- | --- | --- | --- |
| **Пастанова на пляцоуцы** | **Змест** | **Правілы** | **АМУ** |
|  | На сталах ляжаць перамешаныя рэчы. Трэба разабраць іх па парах. Пераможа тая дзяўчына, якая хутчэй справіцца. |  | 18-20 гадоў  1 мін. |

**Гульнёвая картка №2**

**Назва гульні:** “Развязаць вяроуку”

**Месца правядзення:** сцэна

**Рэквізіт:** вяроука

**Педагагічная мэта:** развіццё лоукасці і уважлівасці.

|  |  |  |  |
| --- | --- | --- | --- |
| **Пастанова на пляцоуцы** | **Змест** | **Правілы** | **АМУ** |
|  | Развязаць вяроўку на якой навязана вузлоу па роўнай колькасці на кожнай палове. Пераможа той, хто хутчэй справіцца. | Не перашкаджаць саперніку | 18-20 гадоў  2 мін. |

**Гульнёвая картка №3**

**Назва гульні:** “Завязаць вяроуку”(праводзіцца пасля гульні “Развязаць вяроуку”)

**Месца правядзення:** сцэна

**Рэквізіт:** вяроука

**Педагагічная мэта:** развіццё лоукасці

|  |  |  |  |
| --- | --- | --- | --- |
| **Пастанова на пляцоуцы** | **Змест** | **Правілы** | **АМУ** |
|  | Трэба завязаць на вяроуцы столькі вузлоу, колькі на ёй было. Пераможа той, хто хутчэй справіцца. | Не перашкаджаць саперніку | 18-20 гадоў  2 мін. |

**Гульнёвая картка №4**

**Назва гульні:** “Зэдлік”

**Месца правядзення:** сцэна

**Рэквізіт:** зэдлік

**Педагагічная мэта:**

|  |  |  |  |
| --- | --- | --- | --- |
| **Пастанова на пляцоуцы** | **Змест** | **Правілы** | **АМУ** |
|  | Юнак і дзяучына садзяцца на зэдлік адвярнуушыся адзін ад аднаго. Вядучы лічыць “1,2,3” . На “3” дзяўчына і юнак паварочваюць галаву у бок. Калі бакі саўпалі, моладзь павінна пацалавацца або абняцца. Калі бакі не саупалі – разыходзяцца. Пераможа тая пара, якая пацалуецца(абдымецца) | Не падглядываць. | 18-20 гадоў  2 мін. |

